་བདེ་བ་ཆེན་པོ་ནི༔ འཕོ་མེད་ཀུན་ཏུ་ཁྱབ་པའོ༔ ཡན་ལག་ལུས་སྦྱང་འདྲེན་དགྲམ་ལྡོག༔ འཁྲུལ་འཁོར་ལྟ་སྟངས་འབད་པར་བྱ༔ ཕོ་ཉའི་ལམ་གྱི་རིམ་པའོ༔ ཞེས་

བསྒྲུབ་བྱའི་ལྷ་བདེ་ཆེན་ཧེ་རུ་ཀ་ཐུགས་རྡོ་རྗེའི་ཁྱབ་བདག་དང་བསྒྲུབས་འབྲས་མཆོག་དངོས་གཙོ་བོར་བཏོན་པས་གནས་ལུགས་དོན་གྱི་འོད་གསལ་མངོན་དུ་བྱེད་དགོས་པའི་དབང་གིས། སྒྲུབ་བྱེད་ཀྱི་ལམ་
ཕོ་ཉའི་མྱུར་ལམ་ཉིད་ཆེས་ཟབ་པའི་མཐར་ཐུག་ཏུ་ངེས་པས་སྒྲ་ཇི་བཞིན་ཉམས་སུ་ལེན་པར་འདོད་ན་སླད་ནས་སྤྲོ་བར་བྱའོ། །བཞི་པ་གྲོལ་ལམ་ཕྱག་རྒྱ་ཆེན་པོའི་གསེང་ལམ་ལ། མདོར་བསྟན་པ་དང་།
རྒྱས་པར་བཤད་པའོ། །དང་པོ་ནི། བཞི་པ་དོན་གྱི་ཡེ་ཤེས་ནི༔ མཚན་མཚོན་ཀུན་ལས་རབ་འདས་པའི༔ ཡང་དག་གྲུབ་པ་ཆེན་པོ་ངང་༔ རིག་པ་ཡེ་ཤེས་ཕུར་པ་སྟེ༔ སྣང་སྲིད་འཁོར་འདས་ཆོས་
རྣམས་ཀུན༔ རྩལ་རྫོགས་ཆེན་པོར་ལྷུན་གྱིས་གྲུབ༔ ཞེས་པ་སྟེ་དབང་བཞིའི་ལམ་གང་བསྒོམས་ཀྱང་བསྒྲུབ་བྱ་མཐར་ཐུག་ནི། སྣང་སྟོང་གཉིས་སུ་མེད་པའི་ཡེ་ཤེས། འཕོ་བའི་སྒྲིབ་པ་དང་བྲལ་བའི་རྡོ་
རྗེའི་སྐུ། ཆོས་ཉིད་དེ་བཞིན་ཉིད་ལ་སྒྲིབ་པའི་བག་ཆགས་ཕྲ་མོ་ཡང་ཟད་དེ་རོ་མཉམ་དུ་སངས་རྒྱས་པ། གཅིག་དང་དུ་མའི་མཐའ་ལས་གྲོལ་བའི་བསམ་གྱིས་མི་ཁྱབ་པ། མཚན་མའི་སྤྱོད་ཡུལ་ཐམས་ཅད་
དང་བྲལ་ཀྱང་། ཤེས་བྱའི་རྣམ་པ་ཐམས་ཅད་དུ་འཆར་བའི་བདག་ཉིད་དུས་གསུམ་གྱི་བདེ་བར་གཤེགས་པ་ཐམས་ཅད་དང་སོ་སོ་མ་ཡིན་ཐ་མི་དད་པའི་རང་བྱུང་ཡེ་ཤེས་ཀྱི་སྐུ་སྟེ། འཁོར་འདས་ཐམས་ཅད་

༄༅། །མཉམ་པ་ཉིད་དུ་སངས་རྒྱས་པ། རིག་ཀུན་གྱི་ཁྱབ་བདག་དམ་པར་གྱུར་པ་ལ་ཆོས་ཉིད་དོན་གྱི་ལྷ་ཞེས་བྱ་ཞིང་། ཡེ་ཤེས་ཀྱི་སྐུ་མཚན་མའི་སྤྱོད་ཡུལ་ལས་འདས་པ་དེ་ཉིད་རྣམ་པ་རྟགས་ཀྱི་ཕྱག་
རྒྱར་ཤར་བ་ལ་སྲིད་ཞིའི་སྤྱི་དཔལ་ཡང་དག་ཧེ་རུ་ཀ་ཞེས་དང་། ཁྲོ་རྒྱལ་སྟོབས་འདུས་རྡོ་རྗེ་གཞོན་ནུ་ལ་སོགས་པའི་མཚན་དང་སྐུ་ཡི་བཀོད་པ་ཞལ་ཕྱག་མཚན་མ། གཙོ་འཁོར། རྟེན་བརྟེན་པའི་རྣམ་པ་
ཅིར་ཡང་སྣང་བ་ཉིད་ཆོས་ཅན་རྟགས་ཀྱི་ལྷ་ཞེས་བྱ་ཞིང་། དེས་ཆོས་ཐམས་ཅད་སྣང་སྟོང་མཉམ་པ་ཉིད་ཀྱི་དབྱིངས་སུ་ཚུལ་གཅིག་པས་ཡེ་ཤེས་རྡོ་རྗེའི་སྐུ་ཅན་དཀྱིལ་འཁོར་གྱི་གཙོ་བོའི་དོན་གྱི་བཞུགས་ཚུལ་
དང་མཐུན་པ་ཉམས་ལེན་གྱི་ལམ་ཀྱང་བློ་འདས་འོད་གསལ་ཆེན་པོའི་རྣལ་འབྱོར་གྱི་ལྟ་སྒོམ་གནད་དུ་བསྣུན་པས་དོན་གྱི་གྲོལ་ཕུག་མངོན་དུ་བྱེད་ནུས་པ་སྟེ། དེ་ཡང་རིག་སྟོང་ཡེ་ཤེས་ཀྱི་དགོངས་པ་ངོ་སྤྲོད་པ་
ཀ་དག་ཁྲེགས་ཆོད་ཀྱི་ལམ་དང་། འོད་གསལ་ཐིག་ལེ་ཆེན་པོའི་རྣལ་འབྱོར་གྱི་བོགས་འབྱིན་པ་ལྷུན་གྲུབ་ཐོད་རྒལ་གྱི་མན་ངག་ལ་བརྟེན་པ་ནི་ཡང་དག་གྲུབ་པ་གཅིག་པུའི་དོན་གྱི་དགོངས་པ་དང་། རྡོ་རྗེ་
ཕུར་པའི་ལམ་བཞི་ལས་རིག་པ་ཡེ་ཤེས་ཀྱི་ཕུར་བུའི་རྣམ་བཞག་ཏུ་གསུངས་པ་ཉིད་བཤད་པའོ། །གཉིས་པ་རྒྱས་པར་བཤད་ལ། འཁྲུལ་རྟོག་གཞི་མེད་དུ་སྦྱང་པ་སྔོན་འགྲོ་དང་། འཁྲུལ་པ་རང་གྲོལ་དུ་

དག་པ་དངོས་གཞི་གཉིས་ལས། དང་པོ་ནི། རུ་ཤན་ཕྱི་ནང་དབྱེ་བ་དང་༔ སྒོ་གསུམ་རྣལ་དུ་དབབ་པ་ཡིས༔ ཞེས་པ་སྟེ་གཞི་སྣང་འཁྲུལ་གྲོལ་གྱི་སྣང་བ་འདབས་འདྲེས་དེ་དོན་གྱི་ཡིན་ལུགས་ལ་སྒྲིབ་པ་
ཉིད་སྐྱེ་འགག་གནས་གསུམ་དང་བྲལ་བའི་ཡེ་ཤེས་ཆེན་པོར་དག་པར་བྱས་ནས། ཆོས་ཉིད་དོན་གྱི་གཤིས་རྗེན་གཅེར་དུ་ངོ་སྤྲད་ནས་སྣང་སྤྱོད་ཡེ་ཤེས་ཀྱི་རོལ་པ་ལས་མི་འདའ་བར་བྱ་ཕྱིར་ཕྱི་ནང་གི་རུ་ཤན་
དབྱེ་བ། སྒོ་ལུས་ངག་ཡིད་གསུམ་སྦྱང་པ་རྣལ་དབབ་དང་བཅས་པ་ཐེག་པ་མཆོག་གི་ཁྲིད་ཚུལ་སྤྱི་ལྟར་ཉམས་སུ་ལེན་པར་བྱ་དགོས་སོ། །གཉིས་པ་འཁྲུལ་པ་རང་གྲོལ་དུ་དག་པ་དངོས་གཞིའི་མན་ངག་ལ།
ལྟ་བ་ཀ་དག་ཉིད་དོན་ངོ་སྤྲད་པ། སྒོམ་པ་འོད་གསལ་གྱི་རྣལ་འབྱོར་གྱིས་བོགས་འབྱིན་པའོ། །དང་པོ་ནི། ཀ་དག་ལྟ་བ་ནམ་མཁའི་དབྱིངས༔ རྒྱ་ཆད་ཕྱོགས་ལྷུང་ཀུན་བྲལ་བ༔ ཡིད་དཔྱོད་བསམ་ལས་
འདས་པ་རུ༔ བླ་མའི་དྲིན་གྱི་རང་ཐོག་འཕྲོད༔ ཐམས་ཅད་རང་གྲོལ་ཆེན་པོར་མཉམ༔ ཤར་གྲོལ་དབྱེར་མེད་ཆེན་པོའོ༔ གང་བྱུང་སྤྱོད་པས་རྩིས་གདབ་བྲལ༔ ཞེས་པ་སྟེ་གཟུང་འཛིན་གཉིས་སྣང་གིས་
བསྡུས་པའི་ཆོས་ཀུན་འཁྲུལ་རྟོག་གི་བློས་བཅོས་ཤིང་བཏགས་ཙམ་ལས་དོན་ལ་མེད་པ་གསལ་སྣང་ཆུ་ཟླ་ལྟ་བུ་ལས་གང་དུའང་མ་གྲུབ་ན། རིག་པའི་གནས་ལུགས་ནི་ནམ་མཁའི་དབྱིངས་ལྟར་སྤྲོས་པ་ཐམས་

༄༅། །ཅད་དང་བྲལ་ཞིང་འཁོར་འདས་གང་དུའང་རྒྱ་ཆད་དང་ཕྱོགས་སུ་མ་ལྷུང་བ་ཀུན་ཁྱབ་ཡིད་དཔྱོད་ཀྱི་བློས་བསམ་བརྗོད་ཀྱི་ཡུལ་ལས་འདས་པ་སོ་སོ་རང་གིས་རིག་པ་བྱ་བའི་བདག་ཉིད་དེ། ཐོས་
བསམ་གྱིས་དོན་སྤྱི་ཙམ་ལས་ཇི་བཞིན་མངོན་དུ་བྱེད་མི་ནུས་ཀྱང་། བླ་མའི་བྱིན་རླབས་དང་ཁ་ནང་དུ་ཕྱོགས་པའི་བསྒོམས་སྟོབས་ལ་བརྟེན་ནས་ཆོས་ཉིད་དོན་གྱི་གཤིས་ལུགས་ཆོས་སྐུ་རིག་སྟོང་རྗེན་པ་རང་
གི་མྱོང་སྟོབས་ཀྱིས་གཞི་མེད་རྩ་བྲལ་དུ་ངོས་ཟིན་པའི་ཚེ་ངོ་རང་ཐོག་ཏུ་འཕྲོད་པ་ལྟ་བ་རི་བོ་ཅོག་བཞག་ཞེས་བྱ། དོན་དེ་བློས་སྒོམ་པར་བྱ་བ་རྡུལ་ཙམ་མེད་ཀྱང་ཆེད་དུ་རྩོལ་བས་མ་བསྒྲུབ། ཡེངས་ལ་ཕྱལ་
བར་མ་ཤོར། རྟོག་པའི་འཕྲོ་འདུས་རིག་པ་ལ་མ་བསྒྲིབས་པ་རང་བབ་ལྷོད་པོའི་ངང་དུ་མི་གཡོ་བར་བཞག་པས་ངང་བསྐྱང་པ་ནི་ཐག་གཅིག་ཐོག་ཏུ་བཅད་པའི་སྒོམ་པ་རྒྱ་མཚོ་ཅོག་བཞག །རིག་པའི་རང་སོ་
ཟིན་པ་ཆོས་སྐུ་རྒྱལ་པོའི་གཏན་སྲིད་འཕོ་མེད་དུ་བཟུང་བས་ཚོགས་དྲུག་གི་སྣང་བ་གང་ཤར་ཡང་དགག་སྒྲུབ་ཀྱི་བློས་མི་དཔྱོད་པར་ཆོས་ཉིད་གཤིས་ཀྱི་མྱོང་བ་དང་མ་བྲལ་བས་རྒྱས་ཐེབས་ན་རང་ཤར་རང་
གྲོལ་ཆེན་པོར་དག་པ་ནི་གདིང་གྲོལ་ཐོག་ཏུ་བཅའ་བ་སྟེ་དེ་ནི་སྤྱོད་པ་སྣང་བ་ཅོག་བཞག་ཞེས་བྱ་ཞིང་། གནད་དེ་དག་ལ་བརྟེན་ནས་ཆོས་ཅན་མཚན་མའི་སྤྲོས་པ་ཐམས་ཅད་ཆོས་ཉིད་རྣམ་པར་མི་རྟོག་པའི་ཡེ་

ཤེས་སུ་གྲོལ་ཏེ་འཁོར་འདས་རེ་དོགས་ཀྱི་སྤྲོས་པས་ཉེ་བར་ཞི་བའི་ཆོས་དབྱིངས་ཁྱབ་བརྡལ་ཆེན་པོའི་དབྱིངས་སུ་འཕོ་འགྱུར་མེད་པའི་བཙན་ས་ཟིན་ཏེ་གནས་པ་ནི་འབྲས་བུ་རིག་པ་ཅོག་བཞག་ཅེས་བྱའོ། །
གཉིས་པ་སྒོམ་པ་འོད་གསལ་གྱི་རྣལ་འབྱོར་གྱིས་བོགས་འབྱིན་པ་ནི། ལྷུན་གྲུབ་ཆེན་པོའི་གནས་ལུགས་ནི༔ སྒྲོན་མ་བཞི་ཡིས་མངོན་དུ་བྱེད༔ སྣང་བཞི་མཐར་ཕྱིན་ཨེ་མ་ཧོ༔ བཞི་པའི་ལམ་ཁྱེར་རིམ་
པའོ༔ ཞེས་པ་སྟེ་སྤྱིར་ཆོས་ཀུན་སྟོང་ཉིད་དུ་གཏན་ལ་ཕབ་པ་དང་། རང་བཞིན་འོད་གསལ་གྱི་ཡེ་ཤེས་དང་ཟུང་འཇུག་ཏུ་སྒྲུབ་པ་མདོ་སྔགས་ཀུན་ནས་ཟབ་མོའི་གནས་ལུགས་སུ་གསུངས་ཀྱང་རིག་སྟོང་ཁྱབ་
བརྡལ་ཆེན་པོའི་དགོངས་པ་བློས་བྱས་ཡིད་དཔྱོད་ལས་འདས་པ་དང་། དེའི་གཤིས་ལུགས་འོད་གསལ་སྒྲོན་མ་བཞི་ལྡན་དུ་གཏན་ལ་ཕབ་པ་ནི་རྫོགས་པ་ཆེན་པོ་མན་ངག་སྡེའི་ཐུན་མོང་མ་ཡིན་པའི་ཁྱད་ཆོས་
འབའ་ཞིག་སྟེ། དེས་ཁྱད་པར་བདུན་ལྡན་ལྷུན་གྲུབ་ཐོད་རྒལ་གྱི་ལམ་ཟབ་མོ་འདི་ནི་ཡང་གསང་སྙིང་གི་ཐིག་ལེའི་ཀུན་བཟང་གདོད་མའི་ལམ་གྱི་ཐུས་ཀ་མཐར་ཐུག་པ་སྟེ། ཆོས་ཉིད་བསམ་གྱིས་མི་ཁྱབ་
པའི་ཡེ་གདངས་འོད་གསལ་སྒྲོན་མ་བཞིའི་སྣང་བ་རང་ལ་གཟོད་ནས་ལྷུན་གྲུབ་ཏུ་གནས་ཀྱང་ཟག་བཅས་རྩ་རླུང་ཐིག་ལེའི་སྦུབ་སུ་ཆུད་དེ་མངོན་སུམ་མི་སྣང་བ་གང་། སྒོ་ཡུལ་རླུང་རིག་གི་གནད་ཀྱིས་གཅུན་

༄༅། །པས་མན་ཤེལ་ཉི་མ་དང་འཕྲད་པས་འཇའ་ཟེར་བཀྲག་ཏུ་འཚེར་བ་བཞིན་དབྱིངས་རིག་ཟུག་འཇུག་གི་འཆར་ཆས་ལས་ཉོན་གྱི་ཟག་པ་ཐམས་ཅད་རང་ཟད་དུ་སོང་ནས་འཕོ་མེད་ཡེ་ཤེས་རྡོ་རྗེའི་
གསང་བ་གསུམ་དུ་སྒྲུབ་ནུས་པ་སྟེ། ཀུན་གྱི་འཆར་གཞི་རིག་པ་དབྱིངས་ཀྱི་སྒྲོན་མའི་སྣང་བ་འོད་གདངས་མཐིང་ཀ་དང་པོར་ཤར་བ་ཕྱི་དབྱིངས། དེ་ལས་སྣང་བ་མཆེད་པའི་ཚུལ་དུ་འོད་ལྔའི་སྣང་བ་ཟ་འོག་
ཁ་ཕྱེས་པ་ལྟར་འཆར་བ་ལ། ལས་རླུང་དམ་པའི་ཆ་ལས་བྱུང་བས་ཐིག་ལེ་སྟོང་པའི་སྒྲོན་མ་འོད་ལྔའི་མུ་ཁྱུད་ཅན་དྭངས་མ། རྒྱང་ཞགས་ཆུའི་སྒྲོན་མ་ལུས་དང་པོ་ཆགས་པའི་དུས་ནས་སྐྱེད་བྱེད་རྩ་ཡི་མདུད་པ་
ན་འབྱུང་བའི་སྤྱན་ལས་ཕུང་པོ་གྲུབ་ཅིང་། སྒྲོན་མའི་སྤྱན་ལས་ཡེ་ཤེས་ཀྱི་སྣང་བ་འཆར་བའི་སྒོ་སྙིང་ནས་མིག་ཏུ་འབྲེལ་བའི་འོད་རྩ་ཀ་ཏི་ཤེལ་སྦུག་ཅན་གཟིགས་སྟངས་ཀྱིས་གཅུན་པའི་དབང་གིས་རིག་པ་
ཤིན་ཏུ་དྭངས་པ་ཡུལ་མེད་ཉམས་སུ་མྱོང་བ་ཤེས་རབ་རང་བྱུང་གི་སྒྲོན་མའི་ངོ་བོ་དང་། ཚིག་དོན་ཀློང་བརྡོལ་གྱི་རིག་རྩལ་སོར་རྟོག་ཡེ་ཤེས་འཆར་བའི་རྩལ། དེའི་གདངས་ལྷག་མཐོང་གི་རིག་པ་རྡོ་རྗེ་ལུ་གུ་
རྒྱུད་གསེར་གྱི་སྐུད་པ་ལྡིང་བ་ལྟར་འཆར་བ་དབྱིངས་དང་ཐིག་ལེའི་ར་བར་བཙུད་ནས་བསྒོམས་པས་ཆོས་ཉིད་མངོན་སུམ་གྱི་ལྟ་བས་ཡེ་ཤེས་རྗེན་པའི་གཤིས་ལུགས་སྒྲ་ཇི་བཞིན་དུ་གཏན་ལ་ཕེབས། ཉམས་

གོང་འཕེལ་གྱི་འཁྲུལ་སྣང་དབྱིངས་སུ་ནུབ་སྟེ་བར་དོར་གྲོལ་བའི་གདིང་ཚད་རྙེད། རིག་པ་ཚད་ལ་ཕེབས་པས་སྐུ་གསུམ་གྱི་ལམ་སྣང་གི་འཕེལ་ཆ་ཡོངས་སུ་རྫོགས། ཆོས་ཉིད་ཟད་པས་སྣང་གསུམ་འཕོ་བའི་
སྒྲིབ་རྟོག་དབྱིངས་སུ་ནུབ་སྟེ་ནང་དབྱིངས་ཁྱད་པར་དྲུག་ལྡན་དུ་བྱང་ཆུབ་བརྙེས་པའི་ལམ་གྱི་ས་ཚད་མཐའ་རྟེན་གྱི་མན་ངག་བཞིས་བཟུང་བ་གཅེས་སོ། །གསུམ་པ་རྗེས་ཀྱི་ཁྲིད་རིམ་ལ། འབྲས་བུའི་གྲོལ་
ཚད་དང་། ཟབ་གསང་གཏན་ལ་ཕབ་སྟེ་བསྩལ་བའི་ཚུལ་ལོ། །དང་པོ་ནི། སྒོ་གསུམ་དཔལ་ཆེན་ཁྲོ་རྒྱལ་གྱི༔ སྐུ་བཞིའི་ངོ་བོར་བྱང་ཆུབ་ནས༔ ཐམས་ཅད་རིག་པ་རང་སྣང་གི༔ རང་བྱུང་ཁྲོ་བོའི་སར་
བཀོད་པས༔ འགྲོ་དོན་འཁོར་བ་དོང་སྤྲུགས་འགྱུར༔ ཨྠིྀ༔ ཁ་ཐཾ༔ རྒྱ་རྒྱ་རྒྱ༔ མནྟྲ་གུ་ཧྱ༔ བརྡ་ཐིམ༔ ཞེས་པ་སྟེ་བསྒྲུབ་གཞི་གཉུག་མའི་རྡོ་རྗེ་གསུམ་དབྱེར་མི་ཕྱེད་པའི་སྣང་སྟོང་མཁའ་ཁྱབ་ཡེ་ཤེས་རྡོ་
རྗེ་རྡུལ་བྲལ་ནམ་མཁའ་ལྟ་བུའི་སྐུ་མངོན་དུ་བྱ་བའི་ཕྱིར། སྒྲུབ་བྱེད་དབང་བཞིའི་ལམ་དང་རྗེས་སུ་མཐུན་པའི་སྐུ་གསུང་ཐུགས་ཡེ་ཤེས་རྡོ་རྗེའི་རྣལ་འབྱོར་ཟབ་མོའི་བྱེད་ལས་ཀྱིས། སད་རྨི་གཉིད་མཐུག་
སྙོམས་འཇུག་གི་སྒྲིབ་པ་བཞི་དག་ནས། བསྒྲུབས་འབྲས་སྐུ་བཞི་དབྱེར་མེད་སྲིད་ཞིའི་སྤྱི་དཔལ་ཁྱབ་བདག་ཧེ་རུ་ཀ་ཆེན་པོའི་གོ་འཕང་མངོན་དུ་བྱེད་པའི་གསེང་ལམ། ཨོ་རྒྱན་མ་ཧཱ་གུ་རུ་ཡབ་ཡུམ་གྱི་ཐུགས་

༄༅། །དམ་གཅིག་དྲིལ། འཕགས་བོད་རིག་འཛིན་བྱེ་བའི་མཆོག་དངོས་མངོན་སུམ་དུ་གྲུབ་པའི་ཐབས་ཟབ་པའི་མཐར་ཐུག །བརྒྱུད་ཐག་ཉེ་བས་བྱིན་རླབས་ཀྱི་ཚན་ཁ་མ་ཡལ་བ། སྙིགས་དུས་བར་
ཆད་སྐྱོབ་པའི་རྡོ་རྗེའི་མཁར་རྫོང་དུ་མཚན་ཙམ་དྲན་པས་བདུད་སྡེའི་རུ་མཚོན་བསྙིལ་ནུས་པ་ཐུན་མིན་ལྷག་པའི་ལྷ་མཆོག་སྒྲུབ་པའི་ཟབ་ལམ་རྨད་དུ་བྱུང་བ་རྒྱུ་མཚན་ཤེས་པའི་བློས་ཡིད་བཞིན་གྱི་ནོར་བུ་རྙེད་
པ་མཆོད་དང་བཀུར་བསྟི་ལ་བརྩོན་པས་དོན་གཉིས་འདོད་དགུ་འཇོ་བ་ཆོས་ཉིད་དུ་གྲུབ་པ་བཞིན་ཐེག་མཆོག་སྙིང་པོའི་བསྟན་པ་དང་འཕྲད་ཅིང་། ཟུང་འཇུག་རྡོ་རྗེའི་གོ་འཕང་སྒྲུབ་པའི་ཐབས་ལ་དད་བརྩོན་
ཤེས་རབ་ཀྱིས་འཇུག་ཅིང་། སྨིན་གྲོལ་ཟབ་མོའི་མྱུར་ལམ་ལ་བརྟེན་ནས་སྐུ་བཞིའི་རྒྱལ་ས་རྟེན་འདིར་མངོན་དུ་བྱ་བས་དལ་རྟེན་སྙིང་པོ་བླང་བར་རིགས་སོ། །གཉིས་པ་ཟབ་གསང་གཏན་ལ་ཕབ་སྟེ་ཇི་ལྟར་
སྩལ་བའི་ཚུལ་ནི། ཁོ་བོ་རང་བྱུང་པདྨ་གླིང་པ་ལ༔ རིག་འཛིན་མཁས་གྲུབ་རྒྱལ་པོ་རྣམ་པ་བཞིས༔ ཀཿཐོག་སི་ཏུ་པཎྜི་ཏ་ཆོས་ཀྱི་རྒྱ་མཚོ། ཞེ་ཆེན་རྒྱལ་ཚབ་པདྨ་བི་ཛ། ཨ་འཛོམ་འབྲུག་པ་རིན་པོ་ཆེ།
རྡོ་གྲུབ་ཀུན་མཁྱེན་བསྟན་པའི་ཉི་མ། མཆན། ཡི་དམ་མནོག་ཆོས་སྩལ་བའི་ཡང་ཕུར་གཉིས༔ ཇི་བཞིན་ཉམས་ལེན་སྐལ་པས་དབེན་གྱུར་ཀྱང་༔ བསྙེན་སྒྲུབ་འབྲེལ་འཇོག་བྱེད་པའི་གནས་སྐབས་སུ༔

བླ་མ་ལྷག་པའི་ལྷ་ཡིས་བྱིན་རླབས་ལས༔ རིག་སྟོང་འོད་གསལ་ཀློང་ལྔའི་སྒྲོམ་ལས་ཐོན༔ རིང་དུ་གསང་ཞིང་ཤིང་མོ་ལུག་གི་ལོར༔ རང་དང་རིགས་མཐུན་རྡོ་རྗེའི་མཆེད་པོ་ནི༔ ཀུན་གཟིགས་མངྒའི་
མཚན་ཅན་མཆོག་ལ་ཕུལ༔ གདེ་བས་དཔལ་ཆེན་གོ་འཕང་མངོན་བྱེད་ཤོག༔ ཅེས་བདེ་ཆེན་ཧེ་རུ་ཀ་དངོས་འཁོར་ལོའི་དབང་ཕྱུག་དྲན་པས་གདུང་སེལ་མཆོག་གིས་ཚེ་རབ་ཀུན་ཏུ་ཐུགས་བརྩེའི་གཡར་དམ་
གྱིས་བཟུང་བའི་རྟེན་འབྱུང་གིས་ཤིན་ཏུ་གསང་བ་ཆེན་པོའི་ཐུགས་ཀྱི་ཏི་ལ་ཀ་འདི་ཡང་རབ་རྒྱལ་མྱོས་བྱེད་ཤིང་ལུགས་ས་ག་ཟླ་བའི་ཚེས་དྲུག་ལ་དཔལ་ས་ལ་སྤྱོད་པའི་འོག་མིན་གསང་བ་ཆེན་པོའི་ཕོ་བྲང་བཀྲ་
ཤིས་འཆི་མེད་གྲུབ་པའི་དགའ་ཚལ་གྱི་གཟིམ་སྤྱིལ་ནས་འབྲལ་ཁའི་ཞལ་ཆེམས་ཀྱི་ཚུལ་དུ་བཀའ་དྲིན་བདུད་རྩིའི་ཉིང་ཁུའི་དཔྱིད་དུ་ཐོབ་པ་རིག་པ་འཛིན་པ་བདེ་ཆེན་པདྨ་གར་དབང་འོད་གསལ་མདོ་སྔགས་
གླིང་པ་རང་བྱུང་ཐུགས་མཆོག་རྡོ་རྗེའི་སྙིང་གི་བདུད་རྩིའི་ཡང་བཅུད་དུ་འཆང་བའི་སྐལ་བཟང་རྨད་དུ་བྱུང་བའི་རྟེན་འབྱུང་གི་རྩེ་མོར་སོན་པ་གུ་ཧྱ་སིདྡྷིའི་རྒྱ༔ ཞེས་སོ། །སྔ་འགྱུར་བཀའ་གཏེར་ཆོས་ཀྱི་རྒྱ་
མཚོའི་དབུས། །ཟབ་གསང་རིན་ཆེན་ལྷུན་པོའི་ཆ་ཙམ་ཞིག །སྐལ་བཟང་དཔྱིད་དུ་ཐོབ་པའི་སྙིང་པོའི་དོན། །ཅུང་ཟད་བཀྲལ་བའི་ལེགས་བྱས་སྣང་བའི་གཏེར། །ནང་གི་ཡེ་ཤེས་བདེ་བ་ཆེན་པོའི་མེས། །

༄༅། །དངོས་འཛིན་ཚང་ཚིང་བསྲེགས་པའི་གཟི་འོད་ཀྱིས། །ནམ་མཁའི་མུ་ཁྱུད་བརྡོལ་བས་ཟག་མེད་ཀྱི། །དབྱིངས་སུ་ཉམས་པ་མེད་པར་བརྩོན་པའི་མཐུས། །ཕན་བདེ་པདྨོ་བཞད་པའི་དཔྱིད་གྱུར་
ཏེ༑ །མཆོག་དངོས་གྲུབ་པའི་སྦྲང་རྩིའི་མྱོས་པ་ཡི། །རིག་འཛིན་གྲུབ་པས་འཛིན་མའི་ཁྱོན་བརྡལ་བས། །འགྲོ་ཀུན་ཧེ་རུ་ཀ་དཔལ་གྲུབ་གྱུར་ཅིག །ཅེས་པའང་གཏེར་སྟོན་གྲུབ་ཐོབ་ཀུན་གྱི་རྒྱལ་པོ་རྒྱལ་སྲས་རྡོ་རྗེ་གླིང་པའི་གདུང་
བརྒྱུད་དུ་བྱོན་ཅིང་། དྭགས་རྙིང་གི་གདམས་པའི་བདུད་རྩིའི་ཐུགས་རྒྱུད་ཡོངས་སུ་ཕྱུག་པའི་འཕགས་མཆོག་ཟབ་ཆོས་འདི་ཉིད་རྩ་བའི་ཐུགས་དམ་ཉམས་བཞེས་མཛད་པ། ལྷོ་ལྗོངས་ཆོས་ཀྱི་རྒྱལ་ཁབ་གྱི་ཆོས་སྡེ་ཆེན་པོ་སྤུངས་ཐང་གི་མཁན་ཆེན་འཇམ་དབྱངས་ཡེ་ཤེས་སེང་གེའི་ཐུན་མིན་ཐུགས་བརྩེའི་
གནང་སྐྱེས་དང་བཅས་ཏེ་ཡང་ཡང་བཀའ་སྩལ་བ་བཞིན་ཟབ་ལམ་འདི་ཉིད་ཆིག་བརྒྱུད་དུ་བསྩལ་བའི་སྐལ་བཟང་རྡོ་རྗེའི་རིག་པ་འཛིན་པའི་མིང་ཙམ་གྱིས་སྙན་པའི་འཇིགས་མེད་མཁྱེན་བརྩེའི་འོད་ཟེར་བཀྲ་ཤིས་དཔལ་འབྱོར་གྱིས་རབ་བྱུང་བཅུ་དྲུག